Ecovidrio i l'Ajuntament fomenten el reciclatge de vidre durant aquestes Falles
11 de març de 2025

• ‘La Plantà del Vidre’ és una iniciativa per a conscienciar sobre la gestió responsable dels residus d'envasos de vidre en la qual competeixen tretze municipis fallers per ser el més sostenible.

Ecovidrio i l'Ajuntament de l'Eliana posen de nou en marxa la campanya ‘La Plantà del Vidre’ amb l'objectiu de fomentar el reciclatge d'envasos de vidre durant les Falles 2025.

La iniciativa pretén conscienciar la població de l'Eliana, especialment les persones que són falleres, sobre la importància de separar correctament els residus d'envasos de vidre durant el transcurs de les festes. Per a això, Ecovidrio posarà un vinil als contenidors de vidre pròxims als casals i marcarà un repte per a cada municipi de quilograms d'envasos de vidre arreplegats durant les festes.

En la campanya participen un total de 13 municipis valencians que celebren festes de Falles i entre ells competiran per ser el municipi que més recicle. El guanyador serà el que més punts aconseguisca per incrementar la recollida de vidre respecte al mateix període de l'any anterior, i per la difusió que faça de la iniciativa. El premi consisteix en una plantació d'arbres per a la localitat en el qual cada casal faller podrà apadrinar-ne un exemplar.

Així mateix, tots els municipis que superen el repte de reciclatge proposat aconseguiran el guardó verd d’Ecovidrio. També hi haurà un premi per a totes les Falles que reciclen, en el seu propi contenidor, 400 kg o més de residus d'envasos de vidre. En aquest últim cas, el premi serà un miniiglú amb la imatge de la campanya.

Per a reforçar la campanya, educadors ambientals visitaran els dies 16 i 17 de març els casals per a informar sobre la importància del reciclatge dels envasos de vidre i els beneficis que reporta al medi ambient i a la societat.

'La Plantà del Vidre' compta amb el suport de la Generalitat Valenciana que, juntament amb Ecovidrio, aposten per col·laborar amb les falles per a millorar la sostenibilitat de les festes i que siguen més respectuoses amb el medi ambient a través d'una correcta gestió dels residus d'envasos de vidre.

El vidre que es deposita en els contenidors es recicla al 100% i s'utilitza per a la fabricació de nous envasos, de manera indefinida i sense perdre les propietats originals. Reciclant vidre s'evita el creixement dels abocadors.